**Intronizácia Svätého písma v domácnosti**

**(uskutočniť v Nedeľu Božieho slova, 23.1. 2022)**

**1. Príprava**

Pripravte si v domácnosti stolík alebo poličku, na ktorú dáte čistý obrus, sviečku, kríž, prípadne kvety a podstavec, na ktorý položíte knihu Svätého písma. Toto miesto môže slúžiť na pravidelné čítanie Svätého písma počas celého roka. Písmeno „**P**“ označuje toho, kto pobožnosť vedie. Písmeno „**S**“ označuje spoločné odpovede všetkých.

**2. Procesia**

Celý obrad nech sa začne pred dverami izby, kde sa zhromaždí celá rodina. Jeden člen rodiny drží Sväté písmo úctivo zdvihnuté pred sebou vo výške hrude a pomaly kráča k stolíku. Ostatní idú za ním. Medzitým ten, kto vedie pobožnosť, číta litánie.

**3. Litánie**

**P:** Volajme spoločne**:** Príď, Pane Ježišu! **S:** *Príď, Pane Ježišu!*

**P:** Pane Ježišu Kriste, ty si Slovo Otca. **S:** *Príď, Pane Ježišu!*

**P:** Stal si sa jedným z nás, aby si nám hovoril o láske Otca. **S:** *Príď, Pane Ježišu!*

**P:** Si svetlo, ktoré svieti vo tmách. **S:** *Príď, Pane Ježišu!*

**P:** Zachraňuješ nás od strachu a lámeš okovy hriechu a smrti**. S:** *Príď, Pane Ježišu!*

**P:** Prichádzaš, aby si viedol naše kroky a priviedol nás k Otcovi. **S:** *Príď, Pane Ježišu!*

**P:** Ty si Slovo večného života. **S:** *Príď, Pane Ježišu!*

**P:** Napĺňaš nás svojím Duchom Svätým. **S:** *Príď, Pane Ježišu!*

4. Sväté písmo sa položí otvorené na stolík a každý z členov rodiny sa pred ním hlboko ukloní.

**5. Prosby**

**P:** Pane Ježišu, tvoje slová nám dávajú radosť a prinášajú svetlo do našich životov. Tvoja prítomnosť prináša pokoj do nášho nepokojného a rozdeleného sveta. Nech tvoje slovo v nás neustále vzbudzuje túžbu po tebe. **S.** *Amen.*

**P:** Prebývaj v našich srdciach, v našej rodine, v našej farnosti a v našej krajine. **S.** *Amen.*

**P:** Udeľ nám svojho Svätého Ducha, aby nám pomohol pochopiť tvoje slovo. **S.** *Amen.*

**P:** Teraz sme intronizovali toto Sväté písmo v našom príbytku. Urob tvoje slovo stredobodom nášho života. **S.** *Amen.*

**P:** Nech tvoje slovo preniká všetko, čo si myslíme, hovoríme a konáme. **S.** *Amen.*

**P:** Nech nás tvoje slovo spojí v jednote s tebou teraz a navždy. **S.** *Amen.*

**6. Čítanie Svätého písma** (niekto z členov rodiny)

Čítanie z listu svätého apoštola Pavla Kolosanom *(3, 12 - 15)*

Ako Boží vyvolenci, svätí a milovaní, oblečte si hlboké milosrdenstvo, láskavosť, pokoru, miernosť a trpezlivosť. Znášajte sa navzájom a odpúšťajte si, ak by mal niekto niečo proti druhému. Ako Pán odpustil vám, tak aj vy! Ale nad všetko toto majte lásku, ktorá je zväzkom dokonalosti! A vo vašich srdciach nech vládne Kristov pokoj. Počuli sme Božie slovo. **S:** *Bohu vďaka.*

**7. Modlitba Pána**

**P:** Teraz sa obráťme na nášho nebeského Otca modlitbou, ktorú nás naučil Boží Syn a náš brat Ježiš Kristus. **S:** *Otče náš ...*

**8. Modlitba** (jeden sa predmodlieva a ostatní opakujú po ňom verš po verši)

*Sľubujeme,*

*že budeme zachovávať Božie slovo.*

*Budeme ho čítať a uvažovať o ňom ako Božia rodina.*

*Budeme z neho čerpať inšpiráciu pre naše rozhodnutia,*

*silu pre našu prácu,*

*a útechu v utrpení.*

*Ježišu, pomôž nám,*

*aby sme boli verní svojmu sľubu,*

*lebo ty žiješ a kraľuješ na veky vekov. Amen.*

**9. Zakončenie**

**P:** Dajte si znak pokoja**. S:** *Pokoj a bratská láska nech je medzi nami.*